Амстердам, мшаԥымза 24 — Sputnik. Амстердам имҩаԥысит 2017 шықәса рзы иналукааша адунеитә фотоконкурс World Press Photo аҟны иреиӷьӡақәаз ралкаара ацеремониа. Sputnik афотожурналист Валери Мельников иоуит аԥхьахә "Украина амшеиқәаҵәақәа" асериазы.
World Press Photo аконкурс аҟны Sputnik афотожурналистцәа ҩынтәуп аԥхьахәқәа ргоижьҭеи. Уаанӡа аԥхьахә игахьан Владимир Песниа (афотосериа: "Ветлуга ахоккеи").
"Хышықәса рыҩныҵҟа сара Украинаҟа акомандировка ҳәа сцон. Избоз, исаҳауаз ҭысхуан. Даара агәахәара снаҭоит сусура ахә ҳаракны иахьыршьаз" — иҳәоит.
Sputnik афотокорреспондент Валери Мельников — афотожурналистика аусхк аҟны изныкымкәа ианаршьахьеит еиуеиԥшым аԥхьахәқәа. Иара иусумҭақәа алыркаахьеит: Magnum, Pictures of the Year International, Sony WAP 2015, Bourse du Talent 2016, Days Japan International Photo Journalism Award 2015, China International Press Photo Contest 2013,2014, 2015, 2016, World Report Award 2015, Vilnius Photo Circle 2015, Professional Photographer of the Year 2014, KOLGA TBILISI PHOTO 2015 реиԥш иҟоу адунеитәҵакы змоу аиндаҭларақәа рҟны.
World Press Photo — ари иналукааша премиоуп афотожурналистикаҟны. 2017 шықәсазтәи аконкурс ахь инашьҭын 80 нызқь рҟынӡа сахьа, адунеи атәылақәа 125 рҟынтәи.
World Press Photo алауреатцәа рфотоцәыргақәҵа мҩаԥгахоит 45 тәыла рҟны.